नई दिल्ली/ शिमला। अंततः हिमाचल में कांग्रेस को नया अध्यक्ष प्रतिभा सिंह (Pratibha Singh) के रूप में मिल ही गया। लंबे अर्से से चर्चाएं चल रही थी कि कुलदीप सिंह राठौर की जगह नया प्रदेश अध्यक्ष बनाया जाएगा। उसी के अनुरूप पार्टी हाईकमान ने राठौर की जगह अब प्रतिभा सिंह को हिमाचल कांग्रेस का नया अध्यक्ष (Himachal Congress President) घोषित कर दिया है। पार्टी में संतुलन बैठाने की कवायद के तहत ही प्रतिभा सिंह को अध्यक्ष पद की कुर्सी दी गई है। यानी पार्टी हाईकमान ने वीरभद्र परिवार पर विश्वास जताते हुए विधानसभा चुनाव से ठीक पहले प्रतिभा सिंह को जिम्मेदारी दी है।
पूर्व सीएम वीरभद्र सिंह की पत्नि प्रतिभा सिंह वर्तमान में मंडी संसदीय क्षेत्र से लोकसभा सदस्य हैं। इसके साथ ही पार्टी के पूर्व में अध्यक्ष रहे सुखविंदर सिंह सुक्खू (Sukhwinder Singh Sukhu) को कैंपेन कमेटी का चेयरमैन बनाया है। सुक्खू अभी तक पार्टी में किसी पद पर नहीं थे,इसलिए उन्हें ये बडी जिम्मेदारी देकर पार्टी ने उनके कद को बढाने का काम किया है। सुक्खू को जिस पद पर तैनाती दी गई है,इसके कई मायने हैं। सुखविंदर सिंह सुक्खू नादौन से विधायक हैं,अपने स्कूली दिनों से कांग्रेस पार्टी की विचारधारा से जुड़े रहे सुक्खू की संगठनात्मक क्षमता गजब की है और उन्हें जमीनी कार्यकर्ता के तौर पर जाना जाता है। उन्होंने तीसरी बार विधानसभा में अपनी उपस्थिति दर्ज कराई है। इसके साथ ही पार्टी ने चार वर्किंग प्रेजिडेंट भी बनाए हैं। उनमें हर्ष महाजन,विनय कुमार,राजेंद्र राणा व पवन काजल का नाम शामिल है।
पार्टी के प्रदेश प्रवक्ता डाॅ राजेश शर्मा (Dr Rajesh Sharma) का कद बढ़ाकर अब उन्हें कोषाध्यक्ष बनाया गया है। यानी कांग्रेस के इस फेरबदल में डाॅ राजेश शर्मा के कंधों पर पार्टी ने बड़ी जिम्मेदारी दी है। डाॅ राजेश शर्मा श्री बालाजी सुपर स्पेशलिटी अस्पताल एवं नर्सिंग कॉलेज कांगड़ा (Shree Balaji Super Specialty Hospital & Nursing College Kangra) के सीएमडी हैं। अगर बात मुकेश अग्निहोत्री (Mukesh Aghnihotri) की तो वह पहले की तरह नेता प्रतिपक्ष की जिम्मेदारी निभाते रहेंगे।
प्रतिभा सिंह – पीसीसी चीफ
सुखविंदर सिंह सुक्खू – अध्यक्ष(चुनाव प्रचार कमेटी, सदस्य स्क्रीनिंग कमेटी)
मुकेश अग्निहोत्री – सीएलपी लीडर
हर्ष महाजन – कार्यकारी अध्यक्ष
राजिंदर राणा – कार्यकारी अध्यक्ष
विनय कुमार – कार्यकारी अध्यक्ष
पवन काजल – कार्यकारी अध्यक्ष
हर्षवर्धन चौहान- डिप्टी सीएलपी
जगत सिंह नेगी- मुख्य सचेतक
गंगूराम मुसाफिर- वरिष्ठ उपाध्यक्ष
इंद्रदत्त लखनपाल-वरिष्ठ उपाध्यक्ष
सुंदर सिंह ठाकुर- वरिष्ठ उपाध्यक्ष
रवि ठाकुर – वरिष्ठ उपाध्यक्ष
सुरेश कुमार- वरिष्ठ उपाध्यक्ष
राजेश शर्मा- कोषाध्यक्ष
संजय अवस्थी, नरेश चौहान, महेश्वर चौहान, हरीश जनारथा, सुरेंद्र चौहान और मोहिंद्र चौहान को उपाध्यक्ष बनाया गया है। विप्लव ठाकुर को अनुशासन समिति का चेयरमैन व कुलदीप कुमार को वाइस चेयरमैन नियुक्त किया है। पूर्व मंत्री सुधीर शर्मा को प्रचार एवं प्रकाशन समिति का चेयरमैन व सोहन लाल ठाकुर को वाइस चेयरमैन नियुक्त किया है। राजेश धर्माणी को अनुसंधान कमेटी का चेयरमैन व सुनील शर्मा बिट्टू को संयोजक बनाया गया है। मदन चौधरी को उप कोषाध्यक्ष बनाया गया है।
पूर्व सांसद आनंद शर्मा को संचालन समिति का चेयरमैन बनाया गया है, जबकि आशा कुमारी को संयोजक बनाया गया है। समिति में धनीराम शांडिल, कुलदीप सिंह राठौर, विप्लव ठाकुर, कौल सिंह ठाकुर, राम लाल ठाकुर, चंद्र कुमार, सुरेश चंदेल, हर्षवर्धन चौहान को भी शामिल किया है।
धनीराम शांडिल को घोषणापत्र समिति का चेयरमैन और आशीष भूटेल को वाइस चेयरमैन बनाया है। रोहित ठाकुर संयोजक बनाया है। इसी तरह समन्वय समिति का कौल सिंह ठाकुर को चेयरमैन, सुरेश चंदेल वाइस चेयरमैन व प्रकाश चौधरी को संयोजक बनाया है। रामलाल ठाकुर को चुनाव प्रबंधन समिति का चेयरमैन, कुलदीप सिंह पठानिया व अनिरूद्ध सिंह वाइस चेयरमैन और रघुवीर सिंह बाली को संयोजक बनाया गया है। मीडिया व सोशल मीडिया समिति के चेयरमैन आश्रय शर्मा बने हैं।